Resumé af udtalelse fra Den Europæiske Tilsynsførende for Databeskyttelse om henstilling med henblik på Rådets afgørelse om bemyndigelse til at indlede forhandlinger om medtagelse af bestemmelser om grænseoverskridende datastrømme i aftalen mellem Den Europæiske Union og Japan om et økonomisk partnerskab

(2022/C 426/08)

(udtalelsen findes i sin helhed på engelsk, fransk og tysk på EDPS' websted https://edps.europa.eu)

Den 12. juli 2022 udsendte Kommissionen en henstilling med henblik på Rådets afgørelse om bemyndigelse til at indlede forhandlinger om medtagelse af bestemmelser om grænseoverskridende datastrømme i aftalen mellem Den Europæiske Union og Japan om et økonomisk partnerskab (1).

Aftalen mellem Den Europæiske Union og Japan om et økonomisk partnerskab (2) blev undertegnet den 17. juli 2018. Formålet med aftalen er navnlig at fjerne størstedelen af de afgifter, som EU's virksomheder og japanske virksomheder betaler, tillige med andre tekniske og lovgivningsmæssige handelshindringer.

Den 23. januar 2019 traf Kommissionen en afgørelse om, at Japan har et tilstrækkeligt databeskyttelsesniveau. Personoplysninger kan derfor videregives fra en dataansvarlig eller en databehandler i Det Europæiske Økonomiske Samarbejdsområde (EØS) til organisationer i Japan, der er omfattet af afgørelsen om tilstrækkeligheden af beskyttelsesniveauet, uden yderligere godkendelse.

Den tilsynsførende noterer sig, at forhandlingerne udelukkende vedrørte grænseoverskridende datastrømme. I betragtning af at Kommissionen allerede i 2019 i en afgørelse fastslog, at Japan har et tilstrækkeligt beskyttelsesniveau, anbefaler den tilsynsførende, at der redegøres nærmere for, hvorfor det – på trods af afgørelsen om tilstrækkeligheden af beskyttelsesniveauet – stadig er nødvendigt med yderligere forhandlinger om grænseoverskridende datastrømme.

Den tilsynsførende bifalder, at det præciseres, at bestemmelserne om grænseoverskridende datastrømme bør være i overensstemmelse med de horisontale bestemmelser om grænseoverskridende datastrømme og beskyttelse af personoplysninger i handelsforhandlinger. De horisontale bestemmelser, som Kommissionen offentliggjorde i juli 2018, udgør et afbalanceret kompromis mellem offentlige og private interesser, da de gør det muligt for EU at bekæmpe protektionistisk praksis i tredjelande i forbindelse med digital handel, samtidig med at det sikres, at handelsaftaler ikke kan bruges til at udfordre det høje beskyttelsesniveau, der er sikret ved EU's charter om grundlæggende rettigheder og EU-lovgivningen om beskyttelse af personoplysninger.

Den tilsynsførende har forstået, at forhandlingsdirektiverne og de horisontale bestemmelser i behørigt begrundede tilfælde giver mulighed for foranstaltninger, der vil kræve, at dataansvarlige eller databehandlere lagrer personoplysninger i EU/EØS. Den tilsynsførende minder om, at han sammen med Databeskyttelsesrådet for nylig anbefalede, at dataansvarlige og databehandlere, der er etableret i EU/EØS, og som behandler personlige elektroniske sundhedsdata inden for rammerne af Kommissionens forslag til forordning om det europæiske sundhedsdataområde, bør forpligtes til at lagre disse data i EU/EØS, uden at det tilsidesætter muligheden for at overføre personlige elektroniske sundhedsdata i overensstemmelse med kapitel V i den generelle databeskyttelsesforordning (3). For at undgå tvivl anbefaler den tilsynsførende, at det i forhandlingsdirektiverne udtrykkeligt præciseres, at de forhandlede regler ikke bør forhindre, at EU eller medlemsstaterne i behørigt begrundede tilfælde vedtager foranstaltninger, der vil kræve, at dataansvarlige eller databehandlere lagrer personoplysninger i EU/EØS.

1. INDLEDNING

1. Den 12. juli 2022 fremsatte Europa-Kommissionen (»Kommissionen«) en henstilling med henblik på Rådets afgørelse om bemyndigelse til at indlede forhandlinger om medtagelse af bestemmelser om grænseoverskridende datastrømme i aftalen mellem Den Europæiske Union og Japan om et økonomisk partnerskab (»henstillingen«).

2. Ved afgørelse af 29. november 2012 godkendte Rådet forhandlingsdirektiver, der bemyndigede Kommissionen til at føre forhandlinger om en frihandelsaftale med Japan, og som ligger til grund for den aftale mellem Den Europæiske Union og Japan om et økonomisk partnerskab, som Kommissionen førte forhandlingerne om, og som blev undertegnet den 17. juli 2018 (»aftalen«). Aftalen trådte i kraft den 1. februar 2019. Formålet med aftalen er navnlig at fjerne størstedelen af de afgifter, som EU’s virksomheder og japanske virksomheder betaler, tillige med andre tekniske og reguleringsmæssige handelshindringer.

3. Aftalens kapitel 8 indeholder bestemmelser om handel med tjenesteydelser, liberalisering af investeringer og elektronisk handel. I aftalens artikel 8.81, der vedrører fri udveksling af data, fastsættes det, at »parterne senest tre år efter datoen for denne aftales ikrafttræden revurderer behovet for at indføre bestemmelser om frie datastrømme i denne aftale«. På mødet den 25. marts 2022 undersøgte det blandede udvalg, der er nedsat ved aftalens artikel 22.1, om det ville være til fordel for det økonomiske partnerskab mellem Den Europæiske Union og Japan at medtage bestemmelser om grænseoverskridende datastrømme i aftalen. På grundlag af denne undersøgelse forpligtede repræsentanterne for Den Europæiske Union og Japan sig på det 28. topmøde (i maj 2022) mellem EU og Japan til at overveje at indlede de forhandlinger, der er nødvendige i den henseende ( 4 )

4. Som det fremgår af henstillingens overskrift, er formålet med henstillingen at bemyndige Kommissionen til at indlede forhandlinger med Japan med henblik på at medtage bestemmelser om datastrømme i aftalen.

5. Denne udtalelse fra den tilsynsførende er afgivet på grundlag af en høring fra Kommissionen af 22. juli 2022 i henhold til artikel 42, stk. 1, i EUDPR ( 5 )

5. KONKLUSION

17. På baggrund af ovenstående fremsætter den tilsynsførende følgende henstillinger: (1) Det skal præciseres i en betragtning, hvorfor yderligere forhandlinger om grænseoverskridende datastrømme anses for at være nødvendige på trods af afgørelsen om tilstrækkelig databeskyttelse (2) Det skal præciseres i forhandlingsdirektiverne i bilaget til henstillingen, at de forhandlede regler ikke bør forhindre EU eller medlemsstaterne i, når det er behørigt begrundet, at pålægge dataansvarlige og databehandlere at lagre personoplysninger i EU/EØS (3) Der skal henvises til høringen af den tilsynsførende i en betragtning.

Udfærdiget i Bruxelles, den 9. august 2022. p.o. Leonardo CERVERA NAVAS Wojciech Rafał WIEWIÓROWSKI

(1) COM(2022) 336 final, https://eur-lex.europa.eu/legal-content/DA/TXT/HTML/?uri=CELEX:52022PC0336&from=FR

(2) EUT L 330 af 27.12.2018, s. 3.

(3) Europa-Parlamentets og Rådets forordning (EU) 2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF (generel forordning om databeskyttelse) (EUT L 119 af 4.5.2016, s. 1).

(4) Betragtning 2 i henstillingen.

(5) Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT L 295 af 21.11.2018, s. 39).